การประกอบธุรกิจของแต่ละสายผลิตภัณฑ์

ผลิตภัณฑ์เครื่องสำอาง

1.  ลักษณะผลิตภัณฑ์หรือบริการ

  บริษัทเป็นผู้แทนจำหน่ายผลิตภัณฑ์เครื่องสำอางที่มีคุณภาพ
  ภายใต้เครื่องหมายการค้าที่จดลิขสิทธิ์จากต่างประเทศ และในประเทศ อาทิเช่น เครื่องสำอาง
  Covermark, O’Leary, Acseine, K.ma, Sungrace, Evian,
  ผลิตภัณฑ์เกี่ยวกับการดูแลและรักษาเส้นผม Sencience, Zotos Design Freedom, ISO,
  M-trick, BSC Hair care, ผลิตภัณฑ์น้ำหอม Iceberge, Tonino Lamborghini
  และผลิตภัณฑ์เครื่องสำอางสำหรับการดูแลผิวพรรณ Omare’
  ซึ่งแต่ละผลิตภัณฑ์ได้สนองความต้องการของผู้บริโภคแต่ละระดับได้อย่างครอบคลุมในทุกช่องทางการจำหน่าย
  เช่นในห้างสรรพสินค้า ศูนย์บริการความงาม ร้านเสริมสวย โมเดอร์นเทรด
  ทั้งในกรุงเทพและต่างจังหวัด โดยมีพนักงานขายที่ผ่านการอบรมความรู้เกี่ยวกับผลิตภัณฑ์
  เทคนิคการขายและการบริการที่มีคุณภาพ คอยให้คำแนะนำและบริการลูกค้าเป็นอย่างดี

2.  การตลาดและภาวะการแข่งขัน

  ตลาดเครื่องสำอางในปัจจุบัน
  ได้เน้นการพัฒนาผลิตภัณฑ์ในลักษณะแบ่งเซ็กเม้นท์ชัดเจนมากขึ้นโดยเฉพาะในกลุ่มเครื่องสำอางบำรุงผิวพรรณ
  ได้มีการคิดค้นนวัตกรรมเพื่อให้มีคุณสมบัติสนองความต้องการของผู้บริโภค
  ในช่องทางการจำหน่ายในห้างสรรพสินค้า
  ได้จัดกิจกรรมส่งเสริมการขายมากขึ้นเพื่อกระตุ้นยอดการขาย ภายใต้ภาวะเศรษฐกิจ
  และดัชนีความเชื่อมั่นของผู้บริโภคลดลง
  เนื่องจากอิทธิพลของราคาขายปลีกน้ำมันที่เพิ่มขึ้นอย่างต่อเนื่อง
  แต่ตลาดเครื่องสำอางโดยรวมยังมีอัตราการเติบโตเพิ่มขึ้น

  สินค้าเครื่องสำอางของบริษัทได้รับผลจากการเติบโตเพิ่มขึ้นของตลาดด้วยเช่นกัน
  ทั้งนี้เกิดจากความมุ่งมั่นอย่างจริงจังในการพัฒนาด้านต่างๆ เช่น
  การพัฒนาผลิตภัณฑ์ใหม่ให้มีคุณสมบัติ และการใช้งานที่เพิ่มความสะดวกมากยิ่งขึ้น
  มีคุณภาพมาตรฐาน ในราคาที่ผู้บริโภคสามารถตัดสินใจซื้อได้ง่ายขึ้น
  เพื่อได้เข้าถึงและขยายกลุ่มลูกค้าใหม่ให้เพิ่มมากขึ้น อีกทั้งได้จัดสรรผลิตภัณฑ์ให้เหมาะสม
  และครอบคลุมกับทุกช่องทางจำหน่ายอาทิเช่น ในห้างสรรพสินค้า โมเดอร์นเทรด ร้านค้าตัวแทน
  ร้านเสริมสวย และศูนย์บริการความงามทั่วทุกภูมิภาคของประเทศ
  การทำกิจกรรมทางการตลาดโดยเน้นการส่งเสริมการขาย
  อบรมแนะนำคุณประโยชน์ที่ได้รับจากผลิตภัณฑ์นั้นๆ จนสามารถทำให้ผู้บริโภคสนใจ
  และตัดสินใจซื้อสินค้า การประชาสัมพันธ์ผลิตภัณฑ์ให้เป็นที่นิยมรู้จักกันอย่างแพร่หลายในทุกๆ
  วงการบันเทิง เช่นการแต่งหน้าให้กับดารา นักแสดง ผู้ประกาศข่าวทางโทรทัศน์ทุกช่อง
  และให้การสนับสนุนทางด้านสังคมที่ได้ดำเนินมาโดยตลอด
  จึงทำให้บริษัทสามารถขยายสัดส่วนของตลาดได้เพิ่มขึ้น

  นอกจากนี้บริษัทยังได้ขยายการจัดจำหน่ายเครื่องสำอางควบคู่ไปกับการให้บริการ
  จนทำให้ลูกค้าได้รับความประทับใจในคุณภาพและการบริการที่ดี
  ซึ่งทำให้บริษัทประสบผลสำเร็จในการดำเนินธุรกิจที่สามารถสนองความต้องการของผู้บริโภคได้เป็นอย่างดี
  อีกทั้งยังได้สร้างความสัมพันธ์อันดีกับลูกค้าและคู่ค้ามาอย่างยาวนาน
  ซึ่งเป็นการเสริมสร้างความมั่นคงและศักยภาพของธุรกิจได้อย่างยั่งยืนต่อไปในอนาคต

  ในส่วนผลิตภัณฑ์เกี่ยวกับการดูแลและรักษาเส้นผมภายใต้ลิขสิทธิ์ของ Shiseido Professional
  ได้มียอดขายเติบโตเพิ่มขึ้น
  ซึ่งเกิดจากการสร้างกระแสทางการตลาดในแฟชั่นการจัดแต่งทรงผมด้วยกิจกรรมที่ร่วมกับสถาบันเสริมสวยต่างๆ
  ในระดับประเทศ การโชว์เทคนิคใหม่
  และการสาธิตแนะนำการใช้ผลิตภัณฑ์ให้กับลูกค้าทั่วทุกภูมิภาค
  จึงทำให้สามารถขยายร้านค้าตัวแทนจำหน่ายเพิ่มขึ้นอย่างมาก

3.  การจัดหาผลิตภัณฑ์หรือบริการ

  บริษัทได้ให้ความสำคัญต่อการเลือกสรรสินค้า
  และเพิ่มผลิตภัณฑ์ใหม่เพื่อให้ผู้บริโภคสามารถใช้ผลิตภัณฑ์เครื่องสำอางอย่างมีคุณภาพมาตรฐานที่ดี
  ทั้งสินค้าที่นำเข้าจากต่างประเทศ และที่ผลิตในประเทศ
  ซึ่งส่วนใหญ่ได้สั่งซื้อผ่านและผลิตจากโรงงาน บริษัท อินเตอร์เนชั่นเนล แลบบอราทอรีส์ จำกัด
  และ บริษัท เอส แอนด์ เจ อินเตอร์เนชั่นแนล เอนเตอร์ไพรส์ จำกัด (มหาชน)
  ที่มีมาตรฐานในระดับสากล มีความเชี่ยวชาญในกระบวนการผลิต
  และการควบคุมคุณภาพเครื่องสำอางมานานหลายสิบปี
  โดยมีเจ้าของลิขสิทธิ์จากต่างประเทศกำกับดูแลอย่างใกล้ชิด

ผลิตภัณฑ์เสื้อผ้า

4.  ลักษณะผลิตภัณฑ์หรือบริการ

บริษัทเป็นผู้จัดจำหน่ายผลิตภัณฑ์เสื้อผ้าประเภท ชุดชั้นในสตรี ชุดนอนสตรี ชุดกีฬาและชุดว่ายน้ำ
ภายใต้ลิขสิทธิ์เครื่องหมายการค้า Guy Laroche
แต่เพียงผู้เดียวในประเทศไทยสินค้าดังกล่าวได้รับการผลิตจากวัตถุดิบที่มีคุณภาพ
มีการออกแบบที่ทันสมัย มีรสนิยมโดดเด่นด้วยผ้าลูกไม้ ตลอดจนวิธีการตัดเย็บอย่างประณีต
เพื่อให้เหมาะกับสุภาพสตรีในทุกสรีระ สินค้าส่วนใหญ่จะจำหน่ายในห้างสรรพสินค้าชั้นนำทั่วประเทศ
โดยมีพนักงานขายคอยบริการให้คำแนะนำเกี่ยวกับสินค้า
และนอกจากนี้บริษัทยังได้จัดจำหน่ายผลิตภัณฑ์ใหม่ของชุดชั้นในสตรี ภายใต้เครื่องหมายการค้า
Gunze ที่มีชื่อเสียง และมีเอกลักษณ์โดดเด่นจากประเทศญี่ปุ่น โดยใช้วัตถุดิบจากผ้าฝ้ายชนิดดี
มีคุณภาพสูง

5.  การตลาดและภาวะ การแข่งขัน

ภาวะการแข่งขันของตลาด ชุดชั้นในสตรี ชุดนอนสตรี
ได้มีการพัฒนาทางด้านผลิตภัณฑ์ให้มีความหลากหลายรูปแบบ และมีความเป็นแฟชั่นมากยิ่งขึ้น
ซึ่งเป็นไปตามกระแสความต้องการของกลุ่มผู้บริโภคยุคใหม่ ผลิตภัณฑ์ Guy Laroche
ได้มุ่งเน้นการออกแบบให้มีความสวยงามทันกระแสแฟชั่น ด้วยผ้าวัตถุดิบที่เส้นใยมีคุณสมบัติพิเศษ
จึงทำให้ผลิตภัณฑ์ Guy Laroche ได้รับความนิยมจนเป็นที่รู้จักของผู้บริโภคมากยิ่งขึ้น

ผลิตภัณฑ์ในกลุ่มเสื้อผ้าของบริษัทยังคงสามารถสร้างยอดขายเพิ่มขึ้นได้อย่างต่อเนื่อง
ซึ่งเป็นผลมาจากการมุ่งเน้นผลิตภัณฑ์ให้มีคุณค่าและคุณภาพสูง
เพื่อสร้างความพึงพอใจสูงสุดให้กับผู้บริโภค

6.  การจัดหาผลิตภัณฑ์หรือบริการ

บริษัทได้จัดซื้อผลิตภัณฑ์ในกลุ่มเสื้อผ้าจากโรงงาน บริษัท ธนูลักษณ์ จำกัด (มหาชน) บริษัท
ภัทยาอุตสาหกิจ จำกัด และบริษัท ไทยกุนเซ่ จำกัด เป็นผู้ผลิตในประเทศ
ที่มีเทคโนโลยีเครื่องจักรที่ทันสมัย มีกรรมวิธีการตัดเย็บที่มีความประณีต และมีประสิทธิภาพสูง
จนได้รับความไว้วางใจจากเจ้าของลิขสิทธิ์จากต่างประเทศผลิตสินค้าให้กับบริษัทโดยตรง